Document ID: 32004D0297

Odločba Komisije
z dne 29. marca 2004
o dovolitvi Češki republiki, Estoniji, Litvi, Madžarski, Poljski in Slovaški, da odložijo uporabo nekaterih določb direktiv Sveta 2002/53/ES in 2002/55/ES glede trženja semen nekaterih sort
(notificirano pod dokumentarno številko K(2004) 962)
(Besedilo velja za EGP)
(2004/297/ES)
KOMISIJA EVROPSKIH SKUPNOSTI JE -
ob upoštevanju Pogodbe o pristopu Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike, zlasti člena 2(3) Pogodbe,
ob upoštevanju Akta o pristopu Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike, zlasti člena 42 Pogodbe,
ob upoštevanju naslednjega:
(1) Skladno s členom 42 Akta o pristopu lahko Komisija sprejme prehodne ukrepe, če so ti nujni za olajšanje prehoda iz obstoječega režima v novih državah članicah v režim, ki je rezultat uporabe veterinarskih in fitosanitarnih predpisov Skupnosti. Ti predpisi vključujejo predpise glede trženja semen.
(2) Direktiva Sveta 2002/53/ES z dne 13. junija 2002 o skupnem katalogu sort poljščin [1] in Direktiva Sveta 2002/55/ES z dne 13. junija 2002 o trženju semena zelenjadnic [2] določata, da se lahko semena sort, zajetih z direktivami iz člena 1(1) Direktive 2002/53/ES ali iz člena 2(1)(b) Direktive 2002/55/ES, tržijo le, če so izpolnjene zahteve iz člena 4(1) in členov 7 in 11 teh dveh direktiv.
(3) Trženje semen nekaterih sort bi bilo na Češkem, v Estoniji, Litvi, na Madžarskem, Poljskem in Slovaškem od dneva pristopa prepovedano, razen če se dovoli odstopanje od teh določb.
(4) Da bi tem državam omogočili sprejetje in izvajanje ukrepov, potrebnih za zagotovitev, da so bile zadevne sorte sprejete skladno z načeli sistema Skupnosti, naj se jim za obdobje treh let od datuma pristopa omogoči odlog uporabe direktiv 2002/53/ES in 2002/55/ES glede trženja na njihovem ozemlju semen sort, vpisanih v ustrezne sezname v skladu z drugačnimi načeli, kakršna so v zgoraj navedenih direktivah.
(5) Ukrepi, predpisani s to odločbo, so v skladu z mnenjem Stalnega odbora za kmetijska in gozdna semena in rastline -
SPREJELA NASLEDNJO ODLOČBO:
Člen 1
Z odstopanjem od člena 4(1), člena 7 in člena 11 direktiv 2003/53/ES in 2002/55/ES lahko Češka, Estonija, Litva, Madžarska, Poljska in Slovaška za obdobje treh let po dnevu pristopa odložijo uporabo navedenih direktiv glede trženja na svojem ozemlju semen sort, vpisanih v nacionalne kataloge sort poljščin in zelenjadnic, ki niso bile uradno sprejete v skladu z določbami teh direktiv.
V tem obdobju se ta semena tržijo le na ozemlju zadevnih držav članic. Na vsaki uradni ali neuradni etiketi ali dokumentu, ki je pritrjen ali priložen partiji semen skladno z določbami iz te odločbe, je jasno navedeno, da je seme namenjeno trženju izključno na ozemlju zadevne države.
Člen 2
Ta odločba se uporablja spod pogojem in od dne začetka veljavnosti Pogodbe o pristopu Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike.
Člen 3
Ta odločba je naslovljena na države članice.
V Bruslju, 29. marca 2004

Labels: 3
6